- Vi kæmper for mere i løn til vores medlemmer, og en konflikt er vores legale kampskridt. Vi har fået flere opgaver og mere kompetence, men lønnen er ikke fulgt med op. Samtidig har edb-problemer og travlhed forværret arbejdsmiljøet på apotekerne. Det vil vi kompenseres for med et mærkbart lønløft, siger formand for Farmakonomforeningen Susanne Engstrøm i en pressemeddelelse og tilføjer: - Konflikten skal kunne mærkes blandt apotekerne. Derfor har vi besluttet at koncentrere konflikten i en række større byer. Vi har udtaget alle apoteker i Århus, Aalborg, Odense, Næstved, Tåstrup og Roskilde. I alt udtages 37 apoteker med 423 ansatte farmakonomer. Målet er, ifølge Farmakonomforeningen, at ramme apotekerne på pengepungen, så de finder flere midler frem til farmakonomerne. Susanne Engstrøm garanterer, at ingen medicinbrugere kommer til at stå helt uden medicin. - Kunderne kommer til at vente længere på apoteket. Så konflikten kræver tålmodighed af medicinbrugerne, men vil ikke true folkesundheden. Apotekerne i Aalborg, der er udtaget til konflikten: Budolfi Apotek Løve Apotek Nørresundby Apotek Reberbane Apotek Svane Apotek Vejgaard Apotek Aalborghus Apotek

Referat:
Farmakonomerne har udsendt et konfliktvarsel til Danmarks Apotekerforening. Konflikten er varslet til 1. juli 2008 og vil blandt andet ramme alle apoteker i Aalborg.